钦定古今图书集成/明伦汇编/闺媛典/第063卷 > 兴化四十二烈
## 钦定古今图书集成/明伦汇编/闺媛典/第063卷 > 兴化四十二烈

按《闽书》：嘉靖壬戌，倭围兴化城，诸妇与难者四十馀
人。诸生林观颐妻柯氏，被执至顾提学池亭，贼稍侵
之，遂赴水死。诸生须恭妻刘氏，年二十六，姿貌殊丽，
贼强侵之，刘抗拒不屈，贼剖其腹，犹手执裩裆。贼感动，为具棺殓。高翰妻翁氏，遇贼入城，抱姑哭。贼杀姑，
砺刃翁颈曰：“不从死矣！”翁延颈骂曰：“贼奴，可死，不可
从也。”贼复杀其幼子以恐之，翁复骂曰：“姑死子死，吾
独生乎！”伏姑尸大哭，遂被害。陈复拱妻黄氏，年十七，
毁面冀免污。贼逼之梳洗，黄哭骂，奋夺贼刀。贼怒，拽
之出，黄益大骂。贼擘之，五指俱落，仍刺杀之。同俘者
覆以青袍，积薪焚其尸。知县郑文焕继室郭氏，贼执
欲污之，大骂遇害。鱼台尹郑任妻陈氏，贼入城时，即
投井，家人救出，同夫被执入营，誓必死，既而夫释独
留，遂骂贼死。归殡之，颜色如生。知县黄约妻高氏，城
陷，抗贼死。庠生苏继茂妻唐氏，城围急，指后庭井中，
谓臧获曰：“城陷，此吾死所。”倭入城，尽室迯窜，唐氏投
井死。乡贡士方继曾妻林氏，夫殁，贫而无子，忍死养
舅。城陷，亟扶舅缒城。舅老怯不能下，乃垢面男髻，扶
舅归，伏其夫棺侧。贼获之，笞其舅，林请以身代，贼两
释之，戒诸党勿爇其居。庠士周大佐妻游氏，城陷被
执。贼责赎金，以刃临之，游无惧色。值他贼过，欲以金
代赎，游骂愈厉，遂被害。廪生郑东野妻陈氏，年二十
五。贼入城，即投井，家人救出之。同夫被执，骂贼死。庠
士林观文妻陈氏，年二十四守志又四年，被执不屈，
贼缚而投于火。庠士郑肇妻邹氏，肇被贼执，舅引姑
及邹匿邻舍，天明，贼获之，逼使前，邹大声曰：“死即死，
不能从也！”贼怒，洞刺其胸，血被地，犹屹然坐。其姑惊
号，贼斫姑颊，氏愈愤，大骂，贼刺其喉死。庠生宋茂淳
妻张氏，贼逼之具脂粉使自饰。张号哭，尽碎其具。贼
欲刃之，授以颈，乃禁之密室，潜自牖出，抱乳儿投井
死。庠士李启谟妻黄氏，方盛年。贼至，匿其男鸡埘中，
覆以麦草，与二女赴水死。州判黄采妾朱氏、张氏城
陷，朱自经死。张与采被执，贼屡犯不从，执采焚之，张
自投烈火死。朱年二十五，张年二十。李涂妻陈氏，涂
婴疾，陈事姑甚孝，年十九。倭执而逼之，骂贼，投水死。
庠士郑日新妾萧翠环，与其婢同为贼执曰：“吾必死
之。”即以所生子付其嫡妻。贼既至，逼之不从，佯欲杀
之，即引颈受刃，如是者三。婢劝之曰：“何自苦乃尔？”萧
怒，骂愈厉，贼刃之。吴绪妻郑氏，年二十八，夫亡守节，
城陷，死之。林廷准妻黄氏，城陷，贼欲杀其祖姑，准惊
曰：“祖母守节，请杀吾！”贼杀准，祖母得释。黄氏缒城遁
入山，不食死。准弟廷溉，以护幼弟出城，为贼所杀。其
聘妇郑氏女适被系，亦自投白马潭死。黄懋志继室
翁氏，庄重美姿容；贼见而悦之，绐以更衣，自缢死。王
大勋妻张氏，年二十二，夫亡。姑老，自食糠核，以米啖
姑。遗腹生男，抚教之。贼入城，与妇朱氏扃门自燔死。
吴应桓妻陈氏，年二十七，寇获之，大号曰：“一死便休，
岂从汝耶？”仆地不起，贼斩之。黄士宠妻陈氏，夫为宕
子，既生男女而没。服阕，舅欲嫁之，陈涕泣跪，自明其
志。亡何，男女俱丧，志益坚。贼且至，城中屡惊，语人曰：
“吾闻死而无辱，则魂魄不愧。”寻被掳，赴水死。郭景顺
妻何氏，年二十五，猝遇贼，勒之不从，欲兵之，曰：“可死
不可辱！”贼联五舟，缚何氏出刃摩其颈，以示同俘诸
妇。时冬方衣絮领故厚，何自抑衣领，伸颈受刃，嫚骂
不屈。贼怒杀之，投尸海中。郑若济居江口，倭至，妻萧
方入城，若济遇害。讣闻萧，恸哭，投江桥死。阮有道妻
黄细娘，闻倭警，携二子附舟避之，贼追至，赴水死。有
道从弟道充妻陈氏，亦遇贼，赴水死，年俱二十馀。萧
奇烈、萧奇照，兄弟也，其二妇皆林氏，同孀共节。倭至
城，二妇相语曰：“吾二人嫠居十年，不可辱也，当求所
以生二孤者。”《奇照》妻缒儿城外，投城下从之。奇烈妻
毁面易丐者服，从城门出。奇照妻伤足，寻死。奇烈妻
亦被伤仆地，力护其儿，月馀而没。雍士宪妻林氏，倭
临城，姑方卧病，林不忍去姑。贼至，将杀姑，林请代。贼
见林，色悦之，免其姑缚林去。至渠河，林绐曰：“不须缚
也，愿自行。”贼信而解之，遂投河死。西门女子，贼至，匿
西门涵窦中。贼得之，据地不起。贼怒，刺其喉，四五日
颜色如生，头微俯，如支颐状。二丱，女姊妹也。贼欲污
姊，姊厉声大骂，值火发，遂赴而死。已而意及妹妹亦
投火从之，贼吐舌而去。沟头地一妇，不知其姓，贼将
杀一男子，妇固抱持云：“夫也。”贼夺而杀之。妇拊尸裹
血，哭移时，亦被害。北门一妇，贼杀其姑，遂同死。水关
旁一女子为贼执，骂贼，贼断其舌，脔之。后村一妇人，
容色甚盛，不受贼污，曰：“请受刃。”贼置之房，乃自垢其
面，请死甚切。贼不忍，复以火毁面皮，抉之如麻，贼舍
之。丘氏女衣红衣，容色丽都，贼住西洲，得之，厉声骂
贼死。